Andrey Santos

**Andrey Nascimento dos Santos** (s. 3. toukokuuta 2004 Rio de Janeiro) on brasilialainen jalkapalloilija. Hän edustaa Englannin Valioliigassa pelaavaa Chelseaa ja on pelipaikaltaan keskikenttäpelaaja.

## Seurajoukkueura
Santos on Vasco da Gaman kasvatti. Hän debytoi Vasco da Gaman edustusjoukkueessa 7. maaliskuuta 2021 Campeonato Cariocan ottelussa Volta Redondaa vastaan. Kaudella 2021 hän pelasi myös yhden Brasilian Série B:n ottelun. Kaudella 2022 hän pelasi 33 Série B:n ottelua ja teki niissä kahdeksan maalia, kun Vasco da Gama sijoittui sarjassa neljänneksi ja nousi Brasilian Série A:han. Hän pelasi kaudella 2022 myös yhden Copa do Brasilin ottelun.

Tammikuussa 2023 Santos siirtyi englantilaisseura Chelseaan noin 18 miljoonan punnan siirtosummalla. Maaliskuussa 2023 Santos lainattiin takaisin Vasco da Gamaan kesäkuun 2023 loppuun ulottuvalla lainasopimuksella. Santos pelasi lainakaudellaan Vascossa kuusi Brasilian Série A:n ottelua ja teki maalin 16. huhtikuuta 2023 Série A:n kauden avausottelussa Atlético Mineiroa vastaan.

Elokuussa 2023 Santos siirtyi Chelseasta saman sarjan Nottingham Forestiin yksivuotisella lainasopimuksella. Santosin peliaika Nottingham Forestissa jäi vähäiseksi; hän pelasi lainakaudellaan joukkueessa vain yhden Valioliigan ottelun sekä yhden Englannin liigacupin ottelun. Santosin lainasopimus Nottingham Forestin kanssa purettiin tammikuun alussa 2024 ja hän palasi Chelseaan. 

Helmikuun alussa 2024 Santos lainattiin loppukaudeksi ranskalaisseura RC Strasbourgiin. Kevätkaudella 2024 hän pelasi 11 Ligue 1:n ottelua ja teki maalin 12. toukokuuta 2024 ottelussa FC Metziä vastaan. Santosin lainasopimusta Strasbourgin kanssa pidennettiin elokuussa 2024 yhdellä vuodella ja hän pelasi kaudella 2024–2025 Ligue 1:ssä 32 ottelua, joissa hän teki 10 maalia ja antoi neljä maalisyöttöä. Ranskan cupissa hän pelasi kaudella 2024–2025 kaksi ottelua, joissa hän teki yhden maalin ja antoi yhden maalisyötön.

Santos palasi kesäksi 2025 Chelseaan ja debytoi Chelsean edustusjoukkueessa 25. kesäkuuta 2025 seurajoukkueiden MM-kilpailujen alkulohkon päätösottelussa tunisialaista Ésperancea vastaan. Santos pelasi Chelsean mestaruuteen päättyneissä seurajoukkueiden MM-kilpailuissa 2025 neljä ottelua, joista yhden avauskokoonpanossa. Chelsean 3–0-voittoon päättyneessä loppuottelussa Paris Saint-Germainia vastaan hän tuli vaihdosta kentälle Enzo Fernándezin tilalle ottelun 61. peliminuutilla. Santos teki ensimmäisen maalinsa Chelsean pelaajana 29. lokakuuta 2025 Englannin liigacupin ottelussa Wolverhampton Wanderersia vastaan.

## Maajoukkueura
Santos pelasi vuosina 2019–2023 useissa eri Brasilian juniorimaajoukkueissa. Santos kuului Brasilian joukkueeseen vuoden 2023 alle 20-vuotiaiden Etelä-Amerikan-mestaruuskilpailuissa, joissa hän toimi Brasilian kapteenina maan saavuttaessa kultaa. Hän pelasi turnauksessa kahdeksan ottelua ja oli kuudella maalillaan turnauksen paras maalintekijä. Santos toimi Brasilian kapteenina myös alle 20-vuotiaiden MM-kilpailuissa 2023, joissa hän pelasi kaikki Brasilian viisi ottelua ja teki niissä kaksi maalia.

Santos debytoi Brasilian A-maajoukkueessa 25. maaliskuuta 2023 ystävyysottelussa Marokkoa vastaan. Ensimmäisen kilpailullisen maaottelunsa hän pelasi 6. kesäkuuta 2025 MM-karsinnoissa Ecuadoria vastaan. Joulukuun alkuun 2025 mennessä hän on pelannut neljä A-maaottelua, joista kolme on ollut MM-karsintaotteluita.

## Lähteet